Sidste sommer blev der sparket nyt liv i det kuldsejlede feriehusprojekt på den gamle kasernegrund i Skagen. Et nyt skilt blev sat op for et projekt med 72 ferieboliger, som Erhverv og Boligbyg fra Randers skulle opføre og som sågar blev udbudt til salg hos det københavnske liebhavermæglerfirma Siesbye Kapsch. Salget af det, som mæglerfirmaet på deres hjemmeside beskriver, som "et helt nyt fællesskab af 72 klassiske boliger i hjertet af maleriske Skagen," har dog ikke været nogen succes. Langt fra faktisk. Ferieboligerne til en pris på mellem 3,3 og 4 millioner kroner er nemlig ikke blevet solgt, og uden salg bygges der ingen huse. Det betyder også, at Bill Nielsen stadig ejer den grund, som han købte af Frederikshavn Kommune helt tilbage i 2006. I følge Bill Nielsen er det flere faktorer, som er skyld i, at projektet står stille. - De investorer som vil gå ind i projektet er afventende lige nu. Ingen vil bygge 20 boliger, som renten og inflationen er, siger Bill Nielsen. Samme melding kommer fra direktør i Erhverv og Boligbyg, Jacob Riis Sørensen, som skulle bygge feriehusene. - Der er ikke gang i salget af husene, og før man går i gang med at bygge, skal der sælges huse, men de interesserede købere vil se et færdigt hus før de køber, forklarer han. Derfor blev der sidste efterår igen stille om projektet, som er endt med historien om, hvad der skal komme først - det færdige hus eller pengene fra de interesserede. Både Bill Nielsen og Jacob Riis Sørensen siger begge, at de fortsat tror på projektet og at det nok skal lykkes på et tidspunkt, men hvornår det tidspunkt er, har de ikke noget bud på. En torn i øjet på skagboerne I 15 år har det storstilede feriehusprojekt været en torn i øjet på skagboerne i den nordlige del af Skagen. De store planer fra 2006, da Bill Nielsen købte kaserne-grunden af Frederikshavn Kommune for 24 millioner kroner bristede, inden de for alvor kom i gang. På den 23.500 kvadratmeter store grund skulle der opføres 50 feriehuse, hotel og svømmeland. Projektet strandende på grund af finanskrisen, og der blev kun opført skellet til et hus, som i dag står som en ruin på grunden. - Der kan ikke reetableres til noget som helst beboligt, siger Inger Støtt, som bor i området og derfor tit går forbi den tomme grund på Jens Winthers Vej med det ene hus. Inger Støtt er tidligere borgmester i Skagen, og var selv medlem af byrådet i Frederikshavn Kommune, da man i 2006 solgte grunden til den aalborgensiske erhvervsmand Bill Nielsen. - Her er murbrokker og alt muligt lort. Det er en skændsel. Det er deprimerende at gå forbi, når man tænker på, at den her vej fører direkte ned til centrum, siger hun. Ferieprojekt skiftede navn - husene udeblev Da feriehusprojektet sidste sommer skiftede navn fra Tuxenparken til Garnisonsparken troede Inger Støtt og beboerne i området, at det endelig ville lykkes at få gang i byggeriet. En aktindsigt som TV2 Nord har fået i sagen afsløre også, at man overfor Frederikshavn Kommune pressede på for at få en byggetilladelse, så byggeriet kunne starte i efteråret 2022, men pludselig døde kontakten til kommunen igen. - Vi har ikke hørt noget siden. Vi har ageret og står parate, og det er ikke os, som ikke har reageret, siger borgmesteren. I Skagen er troen på, at ruinen af det halvfærdige hus kommer væk og grunden bebygges med de mange feriehuse, ikke stor. - Jeg synes, det er en skandale, at en by som Skagen skal have sådan et område her, siger Inger Støtt. Kommune droppede tilbagekøbsret Da Frederikshavn Kommune solgte grunden var det med i klausul om at man kunne købe grunden tilbage, hvis projektet ikke blev realiseret, men i 2009 accepterede man imidlertid at droppe den, og i dag har kommunen ingen muligheder for at købe tilbage. - Det var efter, at der var kom drev i det, og vi havde en tro på, at ejeren ville skabe noget, også kunne vi godt afgive den klausul. I bagklogskaben klare lys godt sige, at burde vi det. Det gjorde vi ud fra, at vi troede ejeren ville skabe noget, siger Birgit S. Hansen. Frederikshavn Kommune har i dag ingen mulighed for at skride ind overfor ejeren, så længe der er ryddet op på grund og den er i såkaldt "sømmelig stand." - Ejendomsretten er ukrænkelig. Vi må ikke ekspropriere og tage en anden mands grund og betale for det i sådan et tilfælde her. Det må vi, hvis der skal laves en motorvej, men det må vi ikke fordi, vi synes, at der ser træls ud, siger borgmesteren.
Ejeren fortalte at grund, der skulle huse 72 ferieboliger på kendt placering, var solgt. Men det er slet ikke tilfældet.